聽道人諳公琴
作者：釋德洪
朝代：宋

paragraphs: 道人貌癯骨藏年，漆瞳照人方而淵。
家住湘山湘水邊，氣清日應嚼芳鮮。
羅浮飯石性所在，定林飲澗老更堅。
子其徒歟寧果然，抱琴過我亦自賢。
玉徽按抑朱絲絃，借絃爲舌傳語言。
誰家恩怨餘妬憐，綺窗鶯燕春風顛。
顛風盤空攪蒼煙，蕭蕭吹鬢人未眠。
清都絳闕斷世緣，骨飛不到夢所傳。
秦筝心知是響泉，置之髯鬚一笑掀。
蘂珠三疊舞胎仙，坐令遺世如蜕蟬。
何年醉騎紫雲去，此琴枵然成棄捐。